સામાન્ય રીતે એવું માનવામાં આવે છે કે મહાભારત એવો ગ્રંથ છે કે તેમાં કોૈરવો અને પાંડવો વચ્ચે ઝઘડાઓના પ્રસંગોને જ વર્ણવવામાં આવ્યા છે અને કુરુક્ષેત્રના મેદાનમાં એક જ પરિવાર સામસામે આવી ગયો હોવાના પ્રસંગોનું નિરૃપણ છે. માત્ર યુદ્ધ નીતિ જ તેમાં શીખવવામાં આવતી હોવાથી આ ગ્રંથ ઘર – પરિવારમાં વિખવાદ ઊભા કરાવશે. આવી ખોટી માન્યતાને કારણે ઘરોમાં મહાભારત જેવા ઉત્તમ ગ્રંથને રાખવામાં આવતો ન હતો અને તેનું વાંચન પણ સીમિત રીતે કરવામાં આવતંુ હતું. હકીકતમાં સંસ્કૃતના પંડિતો એવું કહે છે કે મહાભારત વિશે ખોટી માન્યતાઓ પ્રવર્તી રહી છે. આ તો એક સંપૂર્ણ ગ્રંથ છે તેમાં માત્ર યુદ્ધ નીતિ કે કાવાદાવા જ નથી, પણ વાસ્તવમાં ન્યાય, શિક્ષણ, ચિકિત્સા, જ્યોતિષવિદ્યા, અર્થશાસ્ત્ર, યોગશાસ્ત્ર, વાસ્તુશાસ્ત્ર, ખગોળશાસ્ત્ર, ધર્મશાસ્ત્ર, યુદ્ધશાસ્ત્ર અને કામશાસ્ત્ર સહિત જીવનના દરેક તબક્કે સાચી દિશા મળે તેવી શીખ આપવામાં આવી છે.